กสิกรดันค่าฟีแทนรายได้ดอกเบี้ยหด
กสิกรไทยดันแบงก์แอสชัวรันส์ชดเชยรายได้ดอกเบี้ย ด้านทีเอ็มบีลดดอกเบี้ยเงินกู้ 0.1% มีผล 25 พ.ค.
22 พ.ค. 2558

กสิกรไทยดันแบงก์แอสชัวรันส์ชดเชยรายได้ดอกเบี้ย ด้านทีเอ็มบีลดดอกเบี้ยเงินกู้ 0.1% มีผล 25 พ.ค. 
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า การลดดอกเบี้ยเงินกู้ลูกค้ารายย่อย (เอ็มอาร์อาร์) ลง 0.25% มาอยู่ที่ 7.87% แม้จะกระทบต่อรายได้ดอกเบี้ยของสายงานลูกค้ารายย่อย แต่จะไม่ปรับลดเป้าเติบโตของรายได้ 20%
อย่างไรก็ดี ธนาคารจะพยายามผลักดันรายได้ค่าธรรมเนียมมาชดเชยให้มากขึ้น โดยปีนี้ตั้งเป้ารายได้ค่าธรรมเนียม 3.32 หมื่นล้านบาท เติบโต 20% ซึ่งผลิตภัณฑ์ที่จะขับเคลื่อนรายได้ค่าธรรมเนียมหลักๆ คือ รายได้จากธุรกรรม (ทรานแซคชั่นแบงก์กิ้ง) และการขายประกันผ่านธนาคาร (แบงก์แอสชัวรันส์) ที่ตั้งเป้าเบี้ยใหม่กว่า 3 หมื่นล้านบาท เติบโต 19% และยอดประกันรับสะสมมากกว่า 6.4 หมื่นล้านบาท โต 27%
ล่าสุด ธนาคารได้ออกผลิตภัณฑ์ ประกันชีวิตออมสั้น ขยันคืน เบี้ยประกันเริ่มต้นปีละ 2 หมื่นกว่าบาท จ่ายเบี้ย 7 ปี คุ้มครอง 10 ปี ผลตอบแทนเฉลี่ยตลอดโครงการ 3% ลดหย่อนภาษีได้ ตั้งเป้า 3 หมื่นกรมธรรม์ มูลค่าเบี้ยประกันราว 2,000 ล้านบาท
ด้าน นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย (ทีเอ็มบี) กล่าวว่า ธนาคารได้พิจารณาปรับลดอัตราดอกเบี้ยเงินกู้ลง 0.1% เพื่อให้สอดคล้องกับภาวะตลาด โดยปรับอัตราดอกเบี้ยเงินให้สินเชื่อแบบมีระยะเวลา (เอ็มแอลอาร์) จาก 7.125% เป็น 7.025% และอัตราดอกเบี้ยเงินให้สินเชื่อประเภทเงินเบิกเกินบัญชี (เอ็มโออาร์) ลดลงจาก 7.775% เป็น 7.675% โดยจะมีผลตั้งแต่วันจันทร์ที่ 25 พ.ค. 2558 เป็นต้นไป
ทั้งนี้ ทีเอ็มบีเป็นธนาคารพาณิชย์แห่งที่ 3 ที่ลดดอกเบี้ยเงินกู้ลง หลังจากธนาคารกสิกรไทยลดดอกเบี้ยเงินกู้ทุกประเภทลง 0.13-0.25% และธนาคารไทยพาณิชย์ ลดดอกเบี้ยเงินกู้ทุกประเภทลง 0.1-0.3% เพื่อช่วยส่งผ่านนโยบายการเงินในการกระตุ้นเศรษฐกิจ